Myan i Got i Pissihai i som Ju kat ndyong,
Yeso ɗuya ta Yerushalima.
Ta taya i Wur i DeeƁwe wis ɗufal sin juwil ti randwang ya,
hu tutwai,
hu boɓwob,
hu som i shen ti cefaf hwak sin amunan si kikyal i mute ames.
Unai lom ucwereng ti mwinggi',
ɗak nggaas ya shak ta Wur i DeeƁwe,
ta tutwaiyi hu randwangi.
Ɓaas ti cefi ya,
ɗak gu'ti tebur amesi ya.
Unai Yeso lak som ima si juwil ti boɓwob ya nyus,
“Rang hun ti mii ya nanati!
Ka hu hat ti wur i Deen i kyel i juwil kwa!”
Ti ɗing ti mai aɗengi,
fe i ro i Yeso si mbe' ti findel ima si worong ta kaada i DeeƁwe nyai,
“Matɓwet i maas ti wur a mai ma wa cwaisun fota man.”
Unai mbayai i Ju si lul ta Yeso si ni,
“Anggi ɗama i shok na fo ha wa masi,
ɓa u kof nin nyai ha ndok si ɗamam ima ha masi mii ya?”
Unai Yeso humuskyel ti findel ni,
“Nggul hun Wur i DeeƁwe mai ya,
i wa ha'i fit takfai ti mukon ataat.”
Unai mbayai i Ju si lulus si ni,
“Si mas wilyal hure ɓaras tau taani sin ta' ti Wur i DeeƁwe mai!
Ɗak ha ha nyai ha wa ha'i fit takfai ti mukonan ataat haa?”
Wur i DeeƁwe ima Yeso findel ii hai a lo' ames.
Takfai tima Yeso lukus fit ta fiyai,
fe i ro ames si mbe' aɗeng ima ai lak,
si fa mwawei si worong ima mata kaada i DeeƁwe,
hu aɗeng ima Yeso lak.
Myan ima Yeso yis ta Yerushalima si mukonan i Got i Pissihai,
ɗufal hyang si fa mwawei si yis hai ɓurti si ɗing ɗamam i shok na fo ima masi.
Shak ta andi,
Yeso fa haisus ta rai ɗufali kwa,
ɓurti shang ɗufali ya shak.
Ma far ti shang ti ngga' ima maɗufal mata kyel i ɗeng kwa,
ɓurti shang aɗeng ima mata mulut i ɗufal shak.